Beseugna che vagghe avanti co-o racconto de vexende antighe, sedonca doviò continuâ alternando i fæti vegi e quelli de crònaca, e no va ben, se fa da confuxon. Repiggemmo o fî. Verso a fin da stæ do 2011 aveivo guägno unna çerta comeptensa in ponto grafia zeneise e, co-o dexidëio de parlâne con quarchidun, çerco un apontamento co-o Franco Bampi, che o l’aveiva propòsto a coscì dita “grafia offiçiâ”. A stöia a l’è sta chì: do 1996 a Provinsa de Zena a l’aiva finançiou a pubricaçion de unna “Grammatica del Genovese”, euvia do Fiorenzo Toso , un fra i mascimi linguisti esperti do ligure. Inte quello libbro, ch’o l’arresta ancon a-a giornâ d’ancheu un riferimento obrigou, gh’ea ascì unna propòsta de grafia, ch’a l’aiva avuo unna çerta diffuxon inti anni apreuvo.
Però, di primmi anni doamia, quande paiva pròpio che a costion da scrïtua da nòstra lengua a fïse lilì pe ëse risòlta, o Franco Bampi o l’aiva fæto unna contropropòsta, che o l’aiva ciammou aponto “grafia offiçiâ”. Coscì, quande mi me son misso à studdiâ o zeneise, gh’ea in campo doî modelli. I meixi de studdio m’aivan caxonou ciù dubbi che çertesse, e no ea seguo de voei anâ apreuvo à unna vixon ò à l’atra: pe questo voeiva parlâ con l’un e con l’atro pe ciæîme e idee. O primmo che ò contattou o l’è stæto o Bampi, che o s’è mostrou subito disponibile à dâme udiensa verso a fin de novembre. Se veddemmo into seu scagno à l’Universcitæ, lì da-a Fea do Mâ, e parlemmo un pö de tutto: de prospettive do zeneise, di progetti, da grafia, di atri attivisti. Mi no ea ancon bon – ma pe pöco! – de sostegnî unna conversaçion in zeneise, e donca pe corpa mæ emmo dovuo passâ fito à l’italian; ea contento, à tutte e mainee, de confrontâme finarmente con quarchidun che o scompartisse con mi l’interesse pe-a lengua, e o s’ea pòsto o problema teòrico da seu scrïtua.
L’è da dî che e mæ propòste de integraçion da c.d. “grafia offiçiâ” no aivan incontrou a seu approvaçion, ma ghe n’ea za à basta che o ê piggesse in consciedeaçion. In ponto progetti – perché quande doî zeneixisti se veddan o tema o l’è delongo quello: “cöse poemmo fâ pe sarvâ o zeneise?” – o m’aiva contou, tra l’atro, che o l’aiva in cheu de inandiâ o riediçion critica de l’Eneide do Baçigalô , con adattâla a-a seu grafia. Mi ghe son un pittin arrestou, e gh’ò dito: “ma non è un tipo di letteratura che propone del genovese un’immagine regressiva, da dialetto?”, ma lê o m’aiva rispòsto che se gh’attrovava un muggio de poule interessanti da commentâ, e da mette torna in çircolaçion. L’argomento che o l’à avuo ciù importansa de quello incontro o l’è stæto però quello in scî atri personaggi che se dan breiga co-o zeneise. Lê o î conosceiva tutti e donca mi ghe domandava, e quande gh’ò dito do Toso ò sacciuo pe-a primma vòtta quarcösa in sce de lê.
“Toso è un accademico; come tutti i linguisti, per lui il genovese è una materia di studio, ma non si occupa della sua conservazione, come se si trattasse di una lingua morta”. M’arregòrdo che a cösa a m’aiva imprescionou ben ben. M’appensava: chissà comme se fa à dedicâ a vitta profescionale à unna lengua che se conscidea mòrta. Do resto, quande inti meixi apreuvo ò conosciuo i zoeni da Compagna, che à l’epoca ean Lusito, Canessa, Noceti e Ricci, sto discorso da “lengua mòrta” l’ò sentio ripete da liatri ascì: o l’ea un dæto acquixio. E mi à pensâ: che desdiccia che o linguista o ciù importante che gh’emmo o l’agge st’idea… Scinché unna vòtta – ma magara un giorno ô contiò pe ben – ò scrito a-o Toso, co-o quæ eo introu in contatto, con domandâghe comme mai o conscideava o zeneise unna lengua mòrta. A seu rispòsta a l’è stæta inatteisa – mi m’aspëtava de longhe dissertaçioin soçiolinguistiche in scê dinamiche da spaiçion di idiòmmi – apreuché o m’à dito sccetto e netto, squæxi sorpreiso, che o no l’ea pe ninte de quello pai.
A conoscensa che ò fæto de lê, de maniman inti anni, a m’à confermou che se gh’è un do quæ no se peu dî che o tratte o zeneise comme unna lengua mòrta o l’è franco o Toso. Cian cianin ascì i zoeni da Compagna che an posciuo conoscilo, o Canessa e o Lusito, s’an formou unn’opinion despægia. Ancon oua me domando perché o Prof. Bampi o m’avesse dito coscì – e evidentemente no solo à mi –; da donde o l’avesse træto quello giudiçio. Peu dâse che un tòcco de incomprenscioin che an caratterizzou i nòstri rappòrti inti anni apreuvo a l’agge à vedde con sta domanda a-a quæ no ò mai avuo rispòsta…
Lescico
À basta: a sufficienza
Ancheu: oggi
Apreuché: poiché
Apreuvo: segenti, dietro
Arrestou (son): sono rimasto sorpreso
Ascì: anche
Caxonou: causato
Cheu (avei in): avere in mente, avere intenzione
Delongo: sempre
Desdiccia: sfortuna
Despægia: differente
Franco: proprio
Maniman (de): a poco a poco
Ponto (in): in merito, sul tema
Poule: parole
Sccetto e netto: chiaro e tondo
Scompartisse: condividesse
Sedonca: altrimenti
Stæ: estate
lij_Latn lij_Latn lij_Latn lij_Latn lij_Latn lij_Latn por_Latn ita_Latn lij_Latn lij_Latn ita_Latn lij_Latn ita_Latn ita_Latn lij_Latn ita_Latn lij_Latn vec_Latn lij_Latn vec_Latn lij_Latn ita_Latn lij_Latn vec_Latn knc_Latn